   РАЗЯСНЕНИЕ № 96-00-36 от 11.02.2011 г. относно данъчно третиране на туристически услуги по реда на ЗДДС във връзка с промените в закона за 2011 г.

   НАЦИОНАЛНА АГЕНЦИЯ ЗА ПРИХОДИТЕ

   чл. 66, 

чл. 136, 

чл. 140 ЗДДС

   В Дирекция "ОУИ" - ............ постъпи писмено запитване с вх. № .............24.01.2011 г., относно данъчно третиране на туристически услуги по реда на ЗДДС във връзка с промените в закона в сила за 2011 година.

 Зададени са следните въпроси:

   1. Имат ли право на приспадане на данъчен кредит юридически лица, регистрирани по ЗДДС, при доставка на нощувки в страната предоставени пряко от хотелиер със ставка на услугата в размер на 9%?

   2. Какъв е размерът на ДДС ставката при доставка на храна на юридически лица пряко от хотелиер?

   3. Какъв е размерът на ДДС ставката при пряко ползване на конферентни зали от юридически лица в хотел?

   4. Какъв е размерът на ДДС ставката при предоставяне на нощувки на юридически лица от туроператор в стаи за гости?

   5. Какъв е размерът на ДДС ставката при предоставяне на туристически транспорт на юридически лица в страната от туроператори и от превозвачи?

   6. Имат ли право на приспадане на данъчен кредит юридически лица, регистрирани по ЗДДС, при доставка на пакет или поотделно на конферентни услуги в страната, в т.ч. нощувки, храна, зали с прилежащо оборудване, транспорт и допълнителни туристически услуги предоставени пряко от хотелиери и от туроператори?

   7. Какъв е размерът на ДДС ставката при доставка на нощувки в страната в хотели от туроператори на юридически лица?

   8. Какъв е размерът на ДДС ставката при доставка на храна в страната в хотели от туроператори на юридически лица?

   9. Какъв е размерът на ДДС ставката при доставка на пакет или поотделно на конферентни услуги в страната, в т.ч. нощувки, храна, зали с прилежащо оборудване, транспорт и допълнителни туристически услуги от туроператори на юридически лица?

   10. Какъв е размерът на ДДС ставката при организиране от туроператор за юридически лица на пътуване с обща цена в чужбина - в страни членки на Европейския съюз и в трети държави?

   11. Какъв е размерът на ДДС ставката при организиране от туроператори за юридически лица на пътуване с обща цена в страната?

   12. Какво означава израза "за стоките и услугите в пакета, от които туриста се възползва пряко"?

   13. В кои случаи туриста може да се възползва косвено от стоките и услугите в пакета?

   14. Какъв е размерът на ДДС ставката при предоставяне на конферентни услуги в т.ч. настаняване, хранене, транспорт и допълнителни туристически услуги (в пакета и поотделно) в страната от туроператор "А" за клиенти юридически лица на туроператор "Б"?

   15. Какъв е размерът на ДДС ставката при настаняване в стаи за гости от туроператор "А" на клиенти юридически лица на туроператор "Б"?

 В отговор на поставените от Вас въпроси, съобразявайки се с действащата нормативна уредба Ви уведомяваме:

 След обнародването на ЗДДС в ДВ, бр. 63 от 4.08.2006 г., в сила от 1.01.2007 г. по отношение на данъчното третиране на туристическите услуги, уредени в глава шестнадесета на ЗДДС, промени не са обнародвани.

 С изменението на чл. 66, ал. 2 на ЗДДС се променя данъчната ставка за настаняване, предоставено от хотелиер. Ставката се определя на 9 на сто и ще се прилага от 1.04.2011 г. за всички доставки по настаняване, а не само за тези, които са част от организирано пътуване.

 Следва да имате предвид, че е направено предложение за изменение и допълнение на ЗДДС, третиращи туристическите и хотелиерски услуги, което трябва да бъде съобразено при прилагането на съответните разпоредби след влизане в сила на промените.

 Първи, втори, трети и шести въпрос: Правата на задължените лица са визирани в чл. 17, ал. 1 от ДОПК. Съгласно посочените разпоредби, и по-конкретно т. 2 и т. 5, б. "б" от същия член задължените лица имат право да им бъдат разяснявани правата в производствата по този кодекс, включително и правото на защита в административното, изпълнителното и съдебното производство, и да бъдат предупредени за последиците от неизпълнение на задълженията им по този кодекс и информация за публичните им задължения и за сроковете, в които следва да заплатят дължимите от тях данъци, задължителни осигурителни вноски и други публични задължения.

 По така зададените въпроси, не се установиха основания за ползване на визираните в горецитирания член права за Вас като задължено лице по смисъла на чл. 14 от ДОПК.

 Писмените становища ангажират приходната администрация по смисъла на чл. 17, ал. 3 от ДОПК, поради което за да получите конкретен отговор относно право на приспадане на данъчен кредит от юридически лица при доставки на нощувки в страната, предоставени от хотелиери, при доставка на пакет или поотделно на конферентни услуги в страната, в т.ч. нощувки, храна, зали с прилежащо оборудване, транспорт и допълнителни туристически услуги, предоставени пряко от хотелиери и от туроператори, както и данъчните ставки във връзка с предоставяни услуги от страна на хотелиери, запитването следва да е отправено от името на заинтересованото лице.

 Следва да имате предвид, че запитването следва да съдържа идентифициращи подателя данни: за регистрирани в регистър БУЛСТАТ или в Агенция по вписванията лица - наименованието (фирмата) на лицето, ЕИК по БУЛСТАТ или ЕИК, определен от Агенция по вписванията, адрес на управление и адрес за кореспонденция съгласно ДОПК. Запитването следва да е подписано от представляващия подател.

 Четвърти, пети, седми, осми, девети, десети, единадесети, четиринадесети и петнадесети въпрос: За дейността, която дружеството Ви извършва в качеството си на туроператор, следва да прилага специалния режим, установен в глава шестнадесета от ЗДДС.

 Понятието "обща туристическа услуга" е дефинирано за целите на ЗДДС в чл. 136, ал. 1 от ЗДДС и представлява съвкупност от предоставяни от името на туроператор стоки или услуги във връзка с пътуване на турист, за осъществяването на което се използват стоки или услуги, от които туристът се възползва пряко. Съгласно § 1, т. 1 от ДР на Закона за туризма, "турист" е всяко физическо лице, потребяващо основна и/или допълнителна туристическа услуга.

 Съгласно дефиницията за понятието "турист" по смисъла на Закона за туризма следва, че разпоредбите на глава шестнадесета от ЗДДС са приложими, само когато получател по доставката - клиент на туроператора (туристическия агент) е физическо лице. В останалите случаи, когато клиентът не е физическо лице - "турист" или друг туроператор, данъчното третиране на предоставяните туристически услуги е чрез прилагане на общите разпоредби на ЗДДС, а не съгласно разпоредбите на глава шестнадесета от закона.

 При наличието на договореност между страните, касаеща предоставянето на услуги на регистрирано по ЗДДС лице, ще се прилага общия ред на облагане с ДДС, тъй като специалния ред на облагане на туристическите услуги, предвиден с глава шестнадесета на ЗДДС, не е приложим за туристическите услуги, включително и предоставяни от туроператори, когато получател не е "турист" по смисъла на Закона за туризма.

 Предвид това, независимо от естеството на доставката, включително и в случаите на услуги, свързани с ваканционен, културно-исторически, екологичен, здравен и балнеоложки, спортен, селски, конгресен или друг туризъм, когато получател по доставката не е физическо лице, ще се прилагат общите правила за данъчно третиране за доставка на услуга. В този смисъл, за извършените от Вас в качеството на туроператор доставки, по които получател е юридическо лице, регистрирано по ЗДДС, приложимата ставка на данъка съгласно чл. 66, ал. 1, т. 1 от ЗДДС е 20 на сто за доставки с място на изпълнение на територията на страната.

 Следва да имате предвид, че ако като туроператор сте закупили настаняване от хотелиер, за което е приложена намалената данъчна ставка от 7 %, то при последващата доставка от Вас към данъчнозадълженото лице не може да се приложи общият ред на облагане. В този случай се счита, че се предоставя обща туристическа услуга, за която са приложими разпоредбите на глава шестнадесета от закона. При облагането с ДДС на доставка на обща туристическа услуга, в зависимост от мястото на изпълнение, ЗДДС предвижда прилагане на две ставки - 20 % и 0 %.

 Съгласно чл. 66, ал. 1, т. 1 от ЗДДС данъчната ставка е 20%, в случаите на доставката на обща туристическа услуга, с място на изпълнение на територията на страната.

   Чл. 140, ал. 1 и ал. 2 от ЗДДС предвижда прилагане на ставка 0 % на данъка за доставката на обща туристическа услуга, когато:

 - доставките на стоките и услугите, от които туристът се възползва пряко, са с място на изпълнение на територията на трети страни и територии (чл. 140, ал. 1);

 - само част от доставките на стоки и услуги, от които туристът се възползва пряко, са с място на изпълнение на територията на трети страни и територии (чл. 140, ал. 2).

 Дванадесети и тринадесети въпрос: По смисъла на чл. 136, ал. 1 от ЗДДС, когато туроператор или туристически агент предоставя от свое име стоки или услуги във връзка с пътуването на турист, за осъществяването на което се използват стоки или услуги, от които туристът се възползва пряко, се смята, че се извършва една доставка на обща туристическа услуга.

 Съгласно чл. 136, ал. 2 от ЗДДС, стоките и услугите, от които туристът се възползва пряко, са тези, които туроператорът е получил от други данъчно задължени лица и е предоставил на туриста без изменение (напр. нощувки, храна).

 Различните случаи на доставка на туристически услуги, извършвани от туроператор - регистрирано по ЗДДС лице, са подробно разгледани в Раздел II и Раздел III на писмо с изх. № 24-00-33/18.05.2007 год. на изпълнителния директор на НАП, копие от което Ви изпращаме.

